b'\n_START_ARTICLE_\nKosovos andre uavhengighetserkl\xc3\xa6ring\n_START_PARAGRAPH_\nKosovos andre uavhengighetserkl\xc3\xa6ring ble lest opp av statsminister Hashim Tha\xc3\xa7i i Kosovos lokale parlament 17. februar 2008. Erkl\xc3\xa6ringen, som innebar at Kosovo l\xc3\xb8srev seg fra Serbia, ble vedtatt av Kosovos folkevalgte forsamling samme dag, med unntak av stemmene til de ti serbiske parlamentarikerne, som alle boikottet avstemningen.\n_START_SECTION_\nBakgrunn\n_START_PARAGRAPH_\nKosovo erkl\xc3\xa6rte ogs\xc3\xa5 uavhengighet 7. september 1990, men denne var mislykket da det bare var Albania som anerkjente Kosovos krav om selvstendighet. I motsetning til den f\xc3\xb8rste erkl\xc3\xa6ringen ble den andre uavhengighetserkl\xc3\xa6ringen anerkjent av en rekke land, inkludert de fleste EU-land samt USA._NEWLINE_Hashim Thaci innkalte parlamentet i Kosovo til et ekstraordin\xc3\xa6rt m\xc3\xb8te 17. februar 2008 for \xc3\xa5 erkl\xc3\xa6re provinsen som uavhengig, og parlamentet vedtok med overveldende flertall \xc3\xa5 erkl\xc3\xa6re seg som en uavhengig stat. De ti serbiske parlamentarikerne boikottet avstemningen._NEWLINE_Kosovos uavhengighetserkl\xc3\xa6ring var kontroversiell. Den nylig selverkl\xc3\xa6rte republikken er ikke representert i FN, og man tror at Russland vil kunne hindre Kosovo i \xc3\xa5 bli medlem i organisasjonen. Russland er en sterk motstander av et uavhengig Kosovo. Bare minutter etter at Kosovo hadde erkl\xc3\xa6rt selvstendighet slo Serbias statsminister Vojislav Kostunica fast at Serbia ikke anerkjenner Kosovo som en uavhengig stat. Kosovos statsminister Thaci skrev p\xc3\xa5 sin side brev til alle verdens stater, Serbia inkludert, og ba dem om \xc3\xa5 anerkjenne Kosovo som en suveren stat._NEWLINE_ Storbritannia, USA og Frankrike kunngjorde 18. februar 2008 at de ville opprette ambassader i Pri\xc5\xa1tina._NEWLINE_I april 2013 inngikk Serbia og Kosovo en avtale om \xc3\xa5 \xc2\xabnormalisere\xc2\xbb forbindelsene mellom de to landene.\n_START_SECTION_\nAnerkjennelse\n_START_PARAGRAPH_\nSp\xc3\xb8rsm\xc3\xa5let om uavhengighetserkl\xc3\xa6ringen ble brakt inn for FNs h\xc3\xb8yeste domstol. Den internasjonale domstolen kom i en r\xc3\xa5dgivende uttalelse fra 2010 til at Kosovos ensidige uavhengighetserkl\xc3\xa6ring ikke var et brudd med folkeretten. Serbia har fors\xc3\xb8kt \xc3\xa5 overtale andre land til \xc3\xa5 trekke tilbake anerkjennelse av Kosovo. Togo trakk tilbake anerkjennelse av Kosovo i 2019. Tidligere har Grenada, Suriname, Liberia, Sao Tome og Principe, Guinea-Bissau, Burundi, Papua New Guinea og Lesotho trukket sin anerkjennelse.\n_START_SECTION_\nAvviser anerkjennelse\n_START_PARAGRAPH_\nSerbia og Russland signaliserte tidlig at de vil sette seg imot selvstendighet for Kosovo da de mener erkl\xc3\xa6ringen om selvstendighet er ulovlig, og Russland uttalte at de vil blokkere et FN-medlemskap, og indikerte ogs\xc3\xa5 at  et eventuelt uavhengig Kosovo vil ha betydning for statusen til omstridte omr\xc3\xa5der som Abkhasia og S\xc3\xb8r-Ossetia._NEWLINE_En del EU-land som Spania, Kypros, Hellas, Slovakia og Romania har varslet at de ikke vil anerkjenne et uavhengig Kosovo. Kina uttrykte at de var \xc2\xabdypt bekymret\xc2\xbb om fremtiden til regionen, mens Indonesia, Sri Lanka og Vietnam ikke anerkjente det nye landet. Romania uttalte at uavhengighetserkl\xc3\xa6ringen var \xc2\xabulovlig\xc2\xbb, mens Slovakia ikke s\xc3\xa5 hvordan de kunne anerkjenne Kosovo.Moldova_NEWLINE_og S\xc3\xb8r-Afrika_NEWLINE_vil heller ikke gi sin anerkjennelse. I tillegg vil ikke Aserbajdsjan, Hviterussland, Georgia_NEWLINE_og Kasakhstan_NEWLINE_anerkjenne Kosovo.\n_START_SECTION_\nAndre standpunkter\n_START_PARAGRAPH_\nNew Zealands statsminister Helen Clark uttalte f\xc3\xb8rst at de verken ville anerkjenne eller ikke anerkjenne Kosovo. Landets standpunkt var at de ikke var i en posisjon til \xc3\xa5 ta en slik vurdering. New Zealand anerkjente Kosovo i november 2009. _NEWLINE_Bosnia-Hercegovina erkl\xc3\xa6rte at de ikke ville anerkjenne Kosovo \xc2\xabi n\xc3\xa6r fremtid\xc2\xbb. Styreformann for Bosnia-Hercegovinas tripartite, Zeljko Komsic, uttalte at p\xc3\xa5 grunn av landets spente situasjon ville de forholde seg rolige. Nabolandet Montenegro uttalte at landet ikke ville v\xc3\xa6re de f\xc3\xb8rste til \xc3\xa5 anerkjenne Kosovo, men heller ikke de siste. Statsminister Milo Djukanovic sa at Montenegro ville vente p\xc3\xa5 uttalelser fra EU. Montenegro ga sin anerkjennelse i oktober 2008._NEWLINE_Mexico, Filippinene og S\xc3\xb8r-Afrika mente alle at videre forhandlinger var det beste. Canada sa at de ikke ville forhaste seg med \xc3\xa5 velge side, og det ble forventet at det tok tid f\xc3\xb8r Canada kom med sitt standpunkt. Det ble spekulert i at Canada ventet p\xc3\xa5 en eventuell anerkjennelse fra FN for \xc3\xa5 ikke skape presedens for situasjonen omkring egne provinser, deriblant Quebec, men landet anerkjente allikevel Kosovo som et uavhengig land omtrent en m\xc3\xa5ned etter erkl\xc3\xa6ringen 18. mars._NEWLINE_18. februar 2008 sa lederen Ilkka Kanerva for OSSE at hver av de 56 medlemslandene i organisasjonen m\xc3\xa5 selv bestemme om de vil anerkjenne Kosovo eller ikke. Dagen etter oppfordret Kanerva og OSSE Minorities Commissioner Knut Volleb\xc3\xa6k Kosovos regjering om \xc3\xa5 s\xc3\xb8rge for minoriteters rettigheter. Serbia har sagt at landet vil motarbeide medlemskap i OSSE for Kosovo og oppfordrer organisasjonen om \xc3\xa5 ford\xc3\xb8mme uavhengighetserkl\xc3\xa6ringen.\n_START_SECTION_\nPolitiske reaksjoner\n_START_PARAGRAPH_\nSerbia meldte at landet ville trekke sin ambassad\xc3\xb8rer til USA,  Storbritannia, Tyrkia, Australia, Norge, Peru og Belgia hjem. En enstemmig nasjonalforsamling i Serbia erkl\xc3\xa6rte 18. februar Kosovos l\xc3\xb8srivelse for \xc2\xabugyldig\xc2\xbb. I vedtaket het det at \xc2\xabden serbiske nasjonalforsamlingen opphever den ensidige uavhengighetserkl\xc3\xa6ringen fra interimsregjeringen i Kosovo fordi den er i strid med Serbias suverenitet og territoriale integritet\xc2\xbb._NEWLINE_Serbia bestemte seg ogs\xc3\xa5 for \xc3\xa5 reise straffesak mot Kosovos president Fatmir Sejdiu, statsminister Hashim Thaci og lederen i nasjonalforsamlingen Jakup Krasniqi._NEWLINE_Russlands utsending til NATO, Dmitrij Rogozin, uttalte 22. februar: \xc2\xabHvis EU utarbeider en felles holdning, eller hvis NATO bryter mandatet sitt i Kosovo, vil disse organisasjonene v\xc3\xa6re i konflikt med FN. N\xc3\xa5 m\xc3\xa5 ogs\xc3\xa5 vi g\xc3\xa5 fremover med det syn at for \xc3\xa5 bli respektert m\xc3\xa5 vi ta i bruk brutal maktbruk, det vil si v\xc3\xa6pnet makt.\xc2\xbb._NEWLINE_Etniske serbiske politifolk begynte i tiden etter uavhengighetserkl\xc3\xa6ringen \xc3\xa5 forlate politistyrken i Kosovo. Serberne utgjorde f\xc3\xb8r erkl\xc3\xa6ringen ca. 800 av totalt 7000 politifolk. 150 serbiske politifolk ble etterhvert suspendert da de nektet \xc3\xa5 ta ordre fra myndighetene i Kosovo._NEWLINE_Norske myndigheter ga etterhvert opp \xc3\xa5 fors\xc3\xb8ket \xc3\xa5 f\xc3\xa5 serbisk sanitetspersonell til de norske styrkene i Meymaneh i Afghanistan, da signalene var at en slik avtale aldri ville bli godkjent i det serbiske parlamentet.\n_START_SECTION_\nUroligheter\n_START_PARAGRAPH_\nLike etter at uavhengigshetserkl\xc3\xa6ringen var et faktum br\xc3\xb8t det ut uroligheter i den kosovoske byen Mitrovica, der det ble kastet en granat mot en FN-bygning. I Beograd angrep sinte demonstranter den amerikanske ambassaden og vestlige butikker i byen._NEWLINE_1000 maskerte serbiske demonstranter angrep og brente ned to grenseposter mellom Serbia og Kosovo 19. februar. Kosovos politi ba om hjelp fra NATO da flere grensevakter m\xc3\xa5tte s\xc3\xb8ke dekning fra den rasende mobben. _NEWLINE_To dager senere kom nye st\xc3\xb8rre uroligheter, da serbiske reservesoldater kastet stein mot politi fra Kosovo p\xc3\xa5 grensen, samme dag som en st\xc3\xb8rre demonstrasjon med hundretusenvis av serbere fant sted i Beograd. Samme kveld angrep flere hundre serbiske demonstranter de amerikanske, britiske, tyrkiske, belgiske og kroatiske ambassadene i Beograd under massedemonstrasjonen mot uavhengighetserkl\xc3\xa6ringen. Minst to ambassadene ble satt fyr p\xc3\xa5. En uidentifisert person omkom i den amerikanske ambassaden, mens over 30 serbere skal ha blitt skadd i demonstrasjonene._NEWLINE_25. februar kom det igjen til uroligheter ved grensa mellom Kosovo og Serbia da ca. 150 serbiske reservister kom fra serbisk side, og st\xc3\xb8tte sammen med politimenn fra Kosovo. Det hele endte med ti s\xc3\xa5rede politifolk._NEWLINE_28. februar ble to biler fra FN-styrken i Kosovo sprengt i luften i et bombeangrep i Mitrovica. Ingen ble s\xc3\xa5ret i angrepet._NEWLINE_Fleire hundre serbiske demonstrantar stormet 14. mars en FN-drevet domstol i Mitrovica nord i Kosovo, overtok bygget og erstattet FN-flagget med et serbisk. Ukrainske FN-politi brukte t\xc3\xa5regass da de ryddet bygningen 17. mars. Flere demonstranter og polititjenestemenn ble s\xc3\xa5ret i tumultene. Et titalls demonstranter ble arrestert.\n_START_SECTION_\nP\xc3\xa5virkning p\xc3\xa5 andre omr\xc3\xa5der\n_START_PARAGRAPH_\nDen bosniskserbiske forsamlingen i Republika Srpska uttalte etter uavhengigshetserkl\xc3\xa6ringen at omr\xc3\xa5det hadde like stor rett til \xc3\xa5 l\xc3\xb8srive seg fra Bosnia-Hercegovina dersom nok FN- og EU-land anerkjenner Kosovos selvstendighet, og at landet burde f\xc3\xb8lge Kosovos eksempel.'